90-jarige vrou en dogter dood aangetref(Argieffoto: Kent Williamson) Die polisie in Limpopo het ŉ grootskaalse soektog van stapel gestuur ná ŉ 90-jarige vrou en haar 54-jarige dogter gewelddadig in hul huis vermoor is. Brig. Motlafela Mojapelo, woordvoerder van die polisie, het gesê die bure is versoek om ondersoek in te stel toe die vrou se ander dogter die twee nie telefonies in die hande kon kry nie. “Hulle liggame is Sondagoggend omstreeks 07:45 in hul huis in Lunungwi naby Thohoyandou gevind.” Die polisie en nooddienste is na die toneel ontbied. “Die twee vroue het elk in ŉ plas bloed gelê. Hulle het verskeie wonde gehad,” het Mojapelo bygevoeg. Muvhulawa Mudzunga (90) en Caroline Edzisani Muvhalawa (54) het alleen in die huis gebly. “ŉ Voorlopige ondersoek dui daarop dat die vroue Saterdag reeds vermoor is.” Die motiewe vir die moorde is nog nie bekend nie. Die polisie se ondersoek duur voort.